డబ్బు నిల్వలపై పరిమితి పెట్టాల్సింది దాంతోనే అవినీతిని బాగా అరికట్టొచ్చు: షా నగదు లావాదేవీలపై రూ.3 లక్షల పరిమితి విధించడంపై సిట్ చైర్మన్ జస్టిస్ ఎం.బి.షా హర్షం వ్యక్తం చేశారు. కేవలం తన సిఫార్సు ఆధారంగానే కాకుండా ఆర్థిక నిపుణుల సలహా కూడా తీసుకొన్నాకే కేంద్రం ఈ నిర్ణయాన్ని ప్రకటించి ఉంటుందని విశ్వాసం వ్యక్తం చేశారు. నగదు లావాదేవీలపై పరిమితులు విధించిన ప్రభుత్వం నగదు ఇంట్లో ఉంచుకోవడంపై పరిమితి విధించక పోవడంపై జస్టిస్ ఎం.బి.షా ఆశ్చర్యం వ్యక్తం చేశారు. నిజానికి రెండోదే నల్లధనాన్ని ప్రభావవంతంగా నియంత్రించగలదని చెప్పారు. రూ.15 లక్షల వరకే నగదును ఇంట్లో ఉంచుకొనేందుకు అనుమతించాలన్న తన సిఫార్సును కూడా పరిగణనలోకి తీసుకొంటే బాగుండేదని వ్యాఖ్యానించారు. రెండో సూచన బడ్జెట్ ప్రసంగంలో లేకపోవడంతో... ఆదాయ పరిమితి సరిపోతే కోట్ల రూపాయల నగదును కూడా ఇంట్లో ఉంచుకొనే అవకాశం నల్లధనం కుబేరులకు కలుగుతోందన్నారు. ఆదాయ పన్ను చట్ట సవరణ సమయంలో దీనిపై పునరాలోచించాలని సూచించారు. పెద్ద నోట్ల రద్దు కూడా మంచి నిర్ణయమేనని, నల్లధనం ఇంట్లో దాచుకొనే అవకాశం లేకుండా పోయిందని చెప్పారు. కొంతమంది నల్లధనాన్ని అక్రమ మార్గంలో తెల్లగా మార్చుకున్నా... అది ప్రభుత్వం దృష్టికి వచ్చిందని, లెక్కలన్నీ తమ దగ్గర ఉన్నాయని జైట్లీయే చెబుతున్నారని జస్టిస్ షా గుర్తు చేశారు.
dabbu nilvalapai parimiti pettalsindi dantone avineetini baga arikattochu: shaa nagadu lavadevilapai roo.3 lakshala parimiti vidhinchadampai sit chairman justis em.bi.shaa harsham vyaktam chesaru. kevalam tana sifaarsu aadhaaramgaane kakunda aardhika nipunula salaha kuudaa teesukonnake kendram ee nirnayaanni prakatinchi untundani vishwaasam vyaktam chesaru. nagadu lavadevilapai parimitulu vidhinchina prabhutvam nagadu intlo unchukovadampai parimiti vidhinchaka povadampai justis em.bi.shaa aascharyam vyaktam chesaru. nijaaniki rendode nalladhanaanni prabhaavavantamgaa niyantrinchagaladani cheppaaru. roo.15 lakshala varake nagadunu intlo unchukonenduku anumatinchaalanna tana sifaarsunu kuudaa parigananaloki teesukonte bagundedani vyaakhyaaninchaaru. rendo suuchana budget prasangamlo lekapovadamto... aadaaya parimiti saripothe kotla roopaayala nagadunu kuudaa intlo unchukone avakaasam nalladhanam kuberulaku kalugutondannaru. aadaaya pannu chatta savarana samayamlo deenipai punaraalochinchaalani suuchimchaaru. pedda notla raddu kuudaa manchi nirnayamenani, nalladhanam intlo dachukone avakaasam lekunda poyindani cheppaaru. kontamandi nalladhanaanni akrama maargamlo tellagaa marchukunna... adhi prabhutvam drushtiki vachindani, lekkalanni tama daggara unnaayani jaitliiye chebutunnarani justis shaa gurtu chesaru.